Danylo Trah’t

Danylo Oleksandrovytš Trah’t (; s. 20. helmikuuta 2003 Dnipro, Ukraina) on ukrainalainen jääkiekkoilija, joka pelaa Mestis-joukkue Tutossa vuokralla SM-liigajoukkue Rauman Lukosta. Hän on pelipaikaltaan oikea laitahyökkääjä. Trah’t laukoo oikealta.
Ura.
Seuraura.
Trah’tin kasvattajaseura on Dniprovski Vovky. Hän pelasi juniorina sittemmin HC Prydniprovsk Dniprossa, jossa Trah’t voitti kauden 2017–2018 päätteeksi Ukrainan U16-sarjan mestaruuden. Kaudeksi 2018–2019 hän siirtyi vain 15-vuotiaana virolaiseen HC Panteriin pelaamaan Suomen U17 Mestiksen karsintoja. Trah’t voitti tehoilla 39+29=68 koko sarjan maalipörssin ja sijoittui pistepörssissä kolmanneksi. Hän voitti myös U17 Mestiksen piste- ja maalipörssin tehoilla 18+11=29.
Kaudeksi 2019–2020 Trah’t siirtyi Harjun Kiekkoon. Hän voitti tehoilla 12+16=28 U17 Mestiksen piste-, maali- ja syöttöpörssin. Hän debytoi myös vain 16-vuotiaana seuran miesten joukkueessa II-divisioonassa, jossa Trah’t pelasi 27 runkosarjaottelua tehopistein 13+13=26, kolme karsintasarjan ottelua tehopistein 1+3=4 ja neljä Suomen Cupin ottelua tehopistein 2+1=3. Hän pelasi kauden aikana myös HAKI:n U20- ja U18-joukkueissa.
Trah’t siirtyi kaudeksi 2020–2021 Rauman Lukkoon, jonka U18-joukkueessa hän pelasi suurimman osan kaudestaan yli-ikäisenä. Kauden 2021–2022 Trah’t pelasi pääasiassa U20-joukkueessa, jossa hän voitti kauden päätteeksi Suomen-mestaruuden. Trah’tista tuli kaikkien aikojen ensimmäinen jääkiekon Suomen-mestaruuden voittanut ukrainalaispelaaja.
Keväällä 2023 Trah’t nostettiin Lukon SM-liigarinkiin. Hän aloitti kauden 2023–2024 seuran U20-joukkueessa, jonka kapteeniksi Trah’t nimettiin. Hänestä tuli Lukon U20-joukkueen kaikkien aikojen ensimmäinen ulkomaalaiskapteeni. Trah’t voitti joukkueen sisäisen piste- ja maalipörssin tehoilla 22+19=41. Hän teki miesten pääsarjadebyyttinsä Mestarien liigassa 10. lokakuuta 2023 vieraissa saksalaista EHC Müncheniä vastaan, kun Sebastian Revon, Julius Mattilan ja Brayden Burken muodostama Lukon ykkösketju oli huilivuorossa. Trah’t merkittiin joukkueen kakkosketjun vasempaan laitaan Jami Krannilan ja Tuukka Tieksolan viereen. Hän sai ottelussa jääaikaa 11.58 minuuttia. SM-liigadebyyttinsä Trah’t teki 25. lokakuuta 2023 vieraissa Vaasan Sportia vastaan. Hänet merkittiin Lukon 13. hyökkääjäksi. Trah’t sai ottelussa jääaikaa lopulta 1.59 minuuttia. Hänestä tuli SM-liigan historian neljäs ukrainalaispelaaja Ihor Malyh’inin, Oleksandr Kuzminskin ja Bogdan Savenkon jälkeen. Trah’t pelasi kauden aikana SM-liigassa neljä runkosarjaottelua ilman tehopisteitä, kuten myös CHL:ssä. Huhtikuussa 2024 hän teki Lukon kanssa vuoden mittaisen jatkosopimuksen.
Kauden 2024–2025 Trah’t pelasi lähes kokonaan yli-ikäisenä Lukon U20-joukkueessa, jonka kapteenina hän myös jatkoi. Trah’t oli tehoilla 25+24=49 joukkueen paras maalintekijä ja toiseksi paras pistemies Leo Tuuvan jälkeen. Hän sijoittui koko U20 SM-sarjan maalipörssissä toiseksi edellään vain SaiPan Lenni Tiihonen sekä pistepörssissä kuudenneksi. Trah’t voitti myös sarjan tehotilaston lukemalla +30 ja palkittiin Raimo Helminen -palkinnolla. Hänet valittiin myös toiseen tähdistökentälliseen. Trah’t voitti kauden päätteeksi U20 Suomen-mestaruuden. Hän pelasi kauden aikana yhden pudotuspeliottelun Lukon SM-liigajoukkueessa.
Kesäkuussa 2025 Trah’t teki Lukon kanssa 1+1-vuotisen jatkosopimuksen. Samalla seura vuokrasi hänet lähtökohtaisesti koko kauden 2025–2026 kattavalla sopimuksella Mestis-joukkue Tutoon.
Maajoukkueura.
Trah’t edusti Ukrainaa IA-divisioonan MM-kilpailuissa vuonna 2025, jolloin hän voitti pronssia. Trah’t pelasi myös IB-divisioonan MM-kilpailuissa vuosina 2023 ja 2024. Ensimmäisessä turnauksessa hän jakoi kuudella osumallaan joukkueensa sisäisen maalipörssin voiton Illja Korentšukin kanssa. Turnaus päättyi hopeaan. Trah’t jakoi viidellä osumallaan vuoden 2024 turnauksen maalipörssin voiton Viron Robert Rooban ja joukkuetoverinsa Oleksandr Peresunkon kanssa. Ukrainan turnaus päättyi kultaan ja sarjanousuun IA-divisioonaan. Hän pelasi myös Milanon olympiakisojen 2026 karsinnoissa. Yhteensä Trah’t on pelannut 30 A-maaottelua tehopistein 16+9=25.
Trah’t pelasi myös alle 20-vuotiaiden IB-divisioonan MM-kilpailuissa vuosina 2022 ja 2023, joista jälkimmäisessä turnauksessa hän toimi Ukrainan varakapteenina ja voitti hopeaa.